BEGRUNDELSE

1. INDLEDNING

Det emissionshandelssystem, der blev indført ved direktiv 2003/87/EF, har skabt verdens første større CO2-marked og en EU-dækkende CO2-pris. Markedet betragtes generelt som værende likvidt og baseret på en velfungerende infrastruktur. En del af denne infrastruktur har relation til betingelserne for auktionering af emissionskvoter, hvor direktivet tillægger Kommissionen gennemførelsesbeføjelser, bl.a. gennem vedtagelse af en forordning om auktioners "tidsmæssige og administrative forløb og andre aspekter i forbindelse med auktioner". Kommissionen har allerede udøvet denne beføjelse, og den pågældende forordning er allerede blevet ændret flere gange.

Som led i den aktuelle debat om behovet for og valgmulighederne med hensyn til fremtidige foranstaltninger til udjævning af ubalancerne mellem udbud og efterspørgsel har nogle interessenter imidlertid anfægtet den fortolkning, som Kommissionen hidtil har anlagt med hensyn til rækkevidden af sine beføjelser. Direktivet bør hurtigst muligt præciseres på dette punkt for at fjerne enhver tvivl om rækkevidden af Kommissionens beføjelser og give retlig sikkerhed i forbindelse med de foranstaltninger, som Kommissionen måtte træffe i fremtiden på dette grundlag.

2. LOVGIVNINGSMÆSSIG KONTEKST

Et af kendetegnene ved overgangen fra fase 2 (perioden fra 2008 til 2012) til fase 3 (perioden fra 2013 til 2020) og de gennemførelsesbestemmelser, der er blevet vedtaget hidtil, er, at udbuddet af kvoter og internationale kreditter forventes midlertidigt at vokse betydeligt på kort sigt. Dette forstærker de allerede væsentlige og uventede konsekvenser af den makroøkonomiske udvikling, som har ført til et betydeligt fald i emissionerne, der ikke forventes at stige væsentligt i 2012 og 2013. Denne kombination af et større nettoudbud og en mindre efterspørgsel påvirker i stigende grad det europæiske CO2-markeds velordnede funktion i overgangen til fase 3.

I lyset af disse exceptionelle omstændigheder er Kommissionen derfor i færd med at undersøge, om der er behov for en ny ændring af auktionstidsplanen, og den vil opfordre eksperterne i Udvalget for Klimaændringer til at se nærmere på et udkast til en fremtidig ændring af Kommissionens forordning (EU) nr. 1031/2010 og tage stilling til, hvilke foranstaltninger der bør træffes inden årets udgang. Kommissionen opfordrer også andre interesserede parter til at tilkendegive deres mening om dette udkast, og den vil arbejde aktivt sammen med dem med henblik herpå. Der findes yderligere oplysninger i Kommissionens arbejdsdokument "Information provided on the functioning of the EU Emission Trading System, the volumes of greenhouse gas emission allowances auctioned and freely allocated and the impact on the surplus of allowances in the period up to 2020". I mellemtiden bør der gøres hurtigt fremskridt med den lovgivningsmæssige proces for at præcisere rækkevidden af Kommissionens beføjelser ved hjælp af nærværende forslag, og dette bør ske uafhængigt af resultatet af høringen af Udvalget for Klimaændringer.

Endelig bekræfter Kommissionen det tilsagn, den afgav i forbindelse med aftalen om energieffektivitetsdirektivet, og vil omgående undersøge og fremsætte forslag til nye strukturelle foranstaltninger til styrkelse af emissionshandelssystemet i løbet af fase 3 for at gøre det mere virkningsfuldt.

3. FORSLAGETS RETLIGE ASPEKTER

Af hensyn til retssikkerheden bør det præciseres, at Kommissionen, for at sikre et velfungerende marked, er beføjet til at ændre den auktionstidsplan, der er fastsat i Kommissionens forordning (EU) nr. 1031/2010. Den foreslåede ændring vil medføre en klar præcisering af den relevante bestemmelse i emissionshandelsdirektivet.

2012/0202 (COD)

Forslag til

EUROPA-PARLAMENTETS OG RÅDETS AFGØRELSE

om ændring af direktiv 2003/87/EF med henblik på præcisering af bestemmelserne om det tidsmæssige forløb for auktioner med kvoter for drivhusgasemissioner

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 192, stk. 1,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

under henvisning til udtalelse fra Det Europæiske Økonomiske og Sociale Udvalg[1],

under henvisning til udtalelse fra Regionsudvalget[2],

efter den almindelige lovgivningsprocedure og

ud fra følgende betragtninger:

(1) Artikel 10, stk. 4, Europa-Parlamentets og Rådets direktiv 2003/87/EF af 13. oktober 2003 om en ordning for handel med kvoter for drivhusgasemissioner i Fællesskabet og om ændring af Rådets direktiv 96/61/EF[3] præciserer ikke, hvordan de mængder af drivhusgasemissionskvoter, der skal auktioneres, skal fordeles over handelsperioden.

(2) Af hensyn til retssikkerheden og forudsigeligheden på markedet bør det præciseres, at Kommissionen, for at sikre et velfungerende marked, er beføjet til under exceptionelle omstændigheder at ændre auktionstidsplanen i henhold til artikel 10, stk. 4, i direktiv 2003/87/EF.

(3) Direktiv 2003/87/EF bør derfor ændres i overensstemmelse hermed —

VEDTAGET DENNE AFGØRELSE:

Artikel 1

I artikel 10, stk. 4, første afsnit, i direktiv 2003/87/EF indsættes følgende punktum:

"Kommissionen justerer om nødvendigt tidsplanen for hver periode for at sikre et velfungerende marked."

Artikel 2

Denne afgørelse er rettet til medlemsstaterne.

Udfærdiget i Bruxelles, den

På Europa-Parlamentets vegne På Rådets vegne

Formand Formand

[1] EUT C …af …, s. .

[2] EUT C …af …, s. .

[3] EUT L 275 af 25.10.2003, s. 32.